লোটের ঝুরি অনেক খেয়েছেন, এবার কাতলার ঝুরি চেখে দেখুন

ওয়েব ডেস্ক: কথাতেই আছে মাছে-ভাতে বাঙালি (Fish Lover)। এ কথা যে একবারে যথার্থ তা বাঙালির রোজের খাবার তালিকায় চোখ রাখলেই বোঝা যায়। রোজ পাতে চিংড়ি-পাবদা না পরলেও, মাছের একটা পদ চাই চাই। সে মৌড়লা মাছের টক হোক বা মাছের ডিমের বড়া! আবার গরম সাদা ভাতে লোটে মাছের ঝুরিও মন্দ লাগে না। বিশেষ করে বাঙাল বাড়িতে লটে মাছ খাওয়ার চল রয়েছে। লোটের ঝুরি থেকে চপ সবই সেরা।

বাজারে সারাবছর এই মাছের দেখা মিললেও স্বাদ তেমন ভাল হয় না। তাই লোটের বদলে ব্যাগ ভর্তি কাতলা বা রুইয়ের পেটি নিয়ে আসে বাঙালি। কাতলার (Katla Fish) পেটিতেও কিন্তু সুস্বাদু ঝুরি রাঁধা যায়। কি অবাক হচ্ছেন? রাঁধতে পারলেই রসিয়ে কষিয়ে কাতলার ঝুরিও রাঁধা যায়। খেতেও হয় সুস্বাদু। এবার মাছের ঝুরি খেতে ইচ্ছে হলে কাতলা (Katla Fish) অনায়াসে এনে ঝুরি রাঁধুন। কীভাবে রাঁধবেন? বলে দিচ্ছি নোট করে নিন।

কী কী উপকরণ লাগবে?
কাতলা মাছের ঝুরি তৈরি করতে লাগবে ২টো বড় কাতলার পেটি, ১ কাপ পেঁয়াজ কুচি, কাঁচালঙ্কা, লঙ্কা গুঁড়ো, হলুদ গুঁড়ো, জিরে গুঁড়ো, নুন, সর্ষের তেল, ধনেপাতা কুচি, সামান্য চিনি, ধনে গুঁড়ো, অল্প রসুন কুচি, টম্যাটো পেস্ট, সামান্য আদা কুচি।

আরও পড়ুন: পুজোর মেনুতে রাখতে পারেন ঠাকুরবাড়ির পোস্তর দম! কীভাবে বানাবেন?

পদ্ধতি: নতুন স্বাদের মাছের ঝুরি রাঁধতে প্রথমে কাতলা মাছগুলো পরিস্কার করে ধুয়ে অল্প নুন, অল্প হলুদ গুঁড়ো মাখিয়ে রেখে দিতে হবে। এবার একটা কড়াইতে সর্ষের তেল গরম করে মাছের পিসগুলো ভেজে নিতে হবে। এরপর মাছ একটু ঠাণ্ডা হলে কাঁটা ছাড়িয়ে মাছ দুটো মেখে নিন। এবার কড়াইতে আরও খানিকটা সর্ষের তেল গরম করে তাতে পেঁয়াজ কুচি, আদা, রসুন কুচি দিয়ে দিন। ভাজা হয়ে গেলে একে একে জিরে, ধনে আরও যা যা মশলার গুঁড়ো রয়েছে সেগুলি দিয়ে দিন। এবার টম্যাটো বাটা ও কয়েকটা কাঁচালঙ্কা দিয়ে মশলা ভাল করে কষিয়ে নিন। মশলা থেকে তেল বেরিয়ে এলে মেখে রাখা রাখা মাছটা দিয়ে দিন। এবার গ্যাসের আঁচটা মাঝারিতে রেখে মশলা ও মাছ একসঙ্গে রসিয়ে কষিয়ে নিন। এবার তেল ছেড়ে এলে উপর থেকে কেটে রাখা ধনেপাতা কুচি ছড়িয়ে দিন। ব্যস আপনার রান্না এখানেই শেষ! রেডি কাতলা মাছের ঝুরি। গরম ভাতের সঙ্গে প্রথম পাতে পরিবেশন করতে পারেন কাতলা মাছের ঝুরি।

দেখুন অন্য খবর